
 5.11.2016
 BG
 Официален вестник на Европейския съюз
 L 299/22
 РЕГЛАМЕНТ ЗА ИЗПЪЛНЕНИЕ (ЕС) 2016/1928 НА КОМИСИЯТА
 от 4 ноември 2016 година
 относно определянето на превозвания товар за категориите кораби, различни от пътнически кораби, ро-ро кораби и контейнеровози съгласно Регламент (ЕС) 2015/757 на Европейския парламент и на Съвета относно мониторинга, докладването и проверката на емисиите на въглероден диоксид от морския транспорт
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2015/757 на Европейския парламент и на Съвета от 29 април 2015 г. относно мониторинга, докладването и проверката на емисиите на въглероден диоксид от морския транспорт и за изменение на Директива 2009/16/ЕО (1), и по-специално параграф 2 от част А на приложение II от него,
 като има предвид, че:
 (1)
 Правилата за мониторинг на превозвания товар и другата информация от значение са определени в приложение II към Регламент (ЕС) 2015/757. По-специално, определянето на превозвания товар за категориите кораби, различни от пътнически кораби, ро-ро кораби и контейнеровози, трябва да се извършва в съответствие с параметрите, определени в точка 1, буква ж) от част А на същото приложение.
 (2)
 В случаите на нефтени танкери, танкери-химикаловози, танкери-газовози, кораби за насипни товари, хладилни товарни кораби и кораби за комбиниран товар е целесъобразно да се гарантира, че определянето на средния оперативен показател на енергийната ефективност е в съответствие с насоките на ММО за доброволно използване на оперативния показател за корабната енергийна ефективност (EEOI) (2), тъй като тези насоки отразяват практиките, използвани в отрасъла.
 (3)
 В случая на танкери за ВПГ и контейнеровози/ро-ро товарни кораби, параметърът, който трябва да се използва за изчисляване на превозвания товар, следва да отразява използваните в отрасъла практики и да гарантира, че предоставената информация е точна и сравнима във времето.
 (4)
 В случая на кораби за превоз на общи товари определянето на превозвания товар следва да бъде по специално разработен подход, който взема предвид колебанията в плътността на товарите, които са значителни при тази категория кораби. Целесъобразно е да се даде възможност тези данни да бъдат допълвани на доброволна основа с допълнителни данни в съответствие с насоките на ММО за доброволното използване на оперативния показател за корабната енергийна ефективност (EEOI).
 (5)
 В случая на автомобиловози определянето на превозвания товар следва да бъде по гъвкав подход, основан на два различни варианта. С цел по-добре да се отрази специалното значение на обема е целесъобразно да се даде възможност на доброволна основа да се предоставят данни за различни допълнителни параметри.
 (6)
 Корабите от типа ро-пакс следва да се разглеждат като специфичен случай, при който следва да се прилагат специални условия. С оглед на смесената услуга, предоставяна от корабите ро-пакс, и за да се отразят по-добре практиките в отрасъла, за изразяването на превозвания товар следва да се използват два параметъра.
 (7)
 За другите типове кораби, които не попадат в нито една от горните категории, нито в някоя от посочените в точка 1, букви г), д) и е) от част А на приложение II към Регламент (ЕС) 2015/757, следва да бъде разрешено прилагането на гъвкав